medieval-data/medieval-letters huggingface dataset:
III.  Ad omnes fideles.--De jejunio servando ad placandum Deum offensum.   (Ferrariae, Oct. 29.) [  Ibid.  ]
Author: Gregorius VIII

GREGORIUS episcopus, servus servorum Dei, universis Christi fidelibus ad quos litterae istae pervenerint, salutem et apostolicam benedictionem.

Nunquam melius superni Judicis ira pacatur quam cum ex mandato ipsius carnalia in nobis desideria exstinguuntur. Proinde quia Hierosolymitanae terrae discrimen, quod irruentibus Saracenis nuper evenit, ex peccato maxime habitatorum terrae et totius populi Christiani accidisse non dubitamus, nos de fratrum nostrorum communi consilio, multis episcopis approbantibus, statuimus ut omnes usque ad quinquennium, saltem per omnes sextas ferias, in cibo quadragesimali jejunent; et missa, ubi cantanda fuerit, ad Nonam cantetur: quod ab Adventu Domini usque ad Natale Domini statuimus observandum; feria vero quarta et Sabbato omnes indifferenter, qui bene valent, a carnibus abstineant. Nos autem et fratres nostri in secunda quoque feria nobis et familiis nostris esum carnis interdicimus, nisi forte aut infirmitas, aut magna solemnitas, vel alia evidens causa, visa fuerit impedire, sperantes quod sic nobis ignoscet Dominus et relinquet post se benedictionem. Hoc igitur adeo statuimus observandum, ut quicunque transgressor exstiterit, quasi praevaricator quadragesimalis jejunii habeatur. Datum Ferrariae, quarto Kalendas Novembris.
VII.  Ordinem Calatravae ejusque possessiones confirmat.   (Ferrariae, Nov. 4.) [  Calatravae Diffinit.,  an. 1652, p. 39, teste SAMPER,  Montesa illustrada,  Valencia 1669, fol. I, 151.] VIII.  Monasteriorum Savigneiensium jura vetera, « obtentu monachorum Cisterciensium qui ibi sunt instituti, » vetat imminui.   (Ferrariae, Nov. 5.) [  Neustria pia,  685.]
Author: Gregorius VIII
Date:  [ leg. Nov.]

GREGORIUS episcopus, servus servorum Dei, venerabilibus fratribus archiepiscopis et episcopis in quorum paroechiis Savigniacensia monasteria vel ecclesiae habentur, salutem et apostolicam benedictionem.

Cum Monasterium Savigniacense ab antiquo alterius ordinis fuerit, nolumus ipsum suo jure, quod in monasteriis vel in ecclesiis habet, obtentu monachorum Cistercii ordinis, qui ibi sunt instituti, fraudari; sed eidem monasterio, eorum intuitu, volumus, sicut debemus in suis justitiis, specialiter et diligenter adesse, etc. Datum Ferrariae, Nonis Decemb., indictione VI, ann. 1187.
IX.  Canonicis ecclesiarum S. Vincentii et S. Alexandri Bergomatum primam proximae Quadragesimae diem Dominicam (6 Martii 1188) constituit, qua eorum controversia sese dirimatur.   (Ferrariae, Nov. 10.) [LUPI  Cod. dipl. Bergom.  II, 1381.]
Author: Gregorius VIII

GREGORIUS episcopus, servus servorum Dei, dilectis filiis Sancti Vincentii et Sancti Alexandri Bergomensis canonicis et P. presbytero Sanctae Agathae, salutem et apostolicam benedictionem.

Cum causa quae inter vos supra diversis quaestionibus noscitur agitari in auditorio praedecessoris nostri diutius ventilata non potuerit fine debito terminari, et nos ad praesens definitioni ipsius intendere non possumus, vobis a prima Dominica instantis Quadragesimae terminum duximus statuendum. Ideoque per apostolica scripta mandamus quatenus tunc nostro vos sine occasione conspectui praesentetis, vel sufficientes responsales mittatis. Scituri quod si aliqua partium absens fuerit, nos nihilominus, auctore Domino, quantum de jure poterimus in negotio procedemus. Datum Ferrariae, IV Idus Novembris, indictione sexta.
X.  Clero, potestati et populo Bergomati.--Lanfrancum electum episcopum commendat.   (Ferrariae, Nov. 10.) [  Ibid.,  1383.]
Author: Gregorius VIII

GREGORIUS episcopus, servus servorum Dei, dilectis filiis clero, potestati et populo Pergamensi, salutem et apostolicam benedictionem.

Licet super vestra devotione dubitatio nullatenus videatur habenda, non tamen superfluum duximus dilectum filium nostrum Lanfrancum electum Ecclesiae vestrae vobis litteris apostolicis commendare, quas profuturas credimus ad devotionis augmentum. Monemus igitur universitatem vestram attentius et rogamus per apostolica nihilominus scripta, mandantes quatenus ipsum devotione quae convenit admittatis, et ei reverentiam et obedientiam humiliter impendatis. Sane quod exortam inter dilectos filios nostros Sancti Vincentii et Sancti Alexandri super electione ac jure cathedrae quaestionem, multis occupati negotiis diebus istis, non potuimus commode definire, nullus vestrum moleste sustineat, quam etsi rem ad tempus differimus, non est nostri propositi ut justitiam suam alterutri partium denegemus. Quia tamen ecclesia Sancti Vincentii sine dubitatione cathedralis habetur, ipsam et illius canonicos matricis ecclesiae volumus praerogativa gaudere, ita tamen ut nullum ex hoc causae praejudicium generetur, quominus clerici Sancti Alexandri de jure suo, cum oportunum fuerit, valeant experiri et quod justum fuerit obtinere. Caeterum si qui tumultuose interim agendum duxerint nos eidem electo coercendi eos per excommunicationis sententiam, appellatione remota, dedimus facultatem. Datum Ferrariae, IV Idus Novembris indictione sexta.
XI.  Ad canonicos ecclesiae S. Vincentii Bergomatis.   (Ferrariae, Nov. 11.) [  Ibid.,  1385.]
Author: Gregorius VIII

GREGORIUS episcopus, servus servorum Dei, dilectis filiis canonicis S. Vincentii Pergami, salutem et apostolicam benedictionem.

Cum discussioni negotii quod inter vos et dilectos filios nostros canonicos Sancti Alexandri vertitur nobis, sicut nosti, commoda vacatio non occurrerit his diebus, id ad tempus duximus differendum. Quia vero tantum laborem vestrum nolumus infructuosum existere, vos quae ad servitium electi pertinent et caetera, quae cathedralium ecclesiarum canonicis de jure debentur, volumus in totum ministrare. Sane si vestrae civitatis laici per seditionem quod litteris istis disponimus voluerint perturbare aut in electi vel ecclesiae vestrae injuriam aliquid tumultuose moliri, coercendi eos per excommunicationis sententiam appellatione, postposita, nos eidem electo dedisse noveritis facultatem. Datum Ferrariae, III Idus Novembris, indictione sexta.
XII.  Duobus canonicis Brixiensibus mandat ut alteruter electum episcopum Lanfrancum ad sedem suam comitetur.   (Ferrariae, Nov. 11.) [  Ibid.,  1385.]
Author: Gregorius VIII

GREGORIUS episcopus, servus servorum Dei, dilectis filiis J. vice domino Brixiensi, et Al. de Palatio, subdiaconis nostris, salutem et apostolicam benedictionem.

Licet opera data fuerit tempore domni Urbani papae praedecessoris nostri ut causa quae inter dilectos filios nostros Sancti Vincentii et S. Alexandri Pergamensis ecclesiae canonicos vertitur per compositionem amicabilem sopiretur, ad effectum optato rei non potuit perveniri. Nos quoque inter nostrae promotionis initia circa discussionem hujus litigii, multis impediti negotiis, insistere non valentes, commode illud ad tempus duximus differendum. Cum autem non sit conveniens nec securum ut pro praedictorum dissensionibus clericorum ecclesiae illius et episcopatus Pergamensis utilitas periculis exponatur, dilectum filium nostrum L. electum civitatis illius ad locum cathedrae suae scilicet ecclesiae Sancti Vincentii volumus remeare. Caeterum nolentes aliquid donec idem nogotium finiatur in partis alterutrius praejudicium immutari, providentes etiam ne dum memoratus electus ad ecclesiam suam accedet, aliqua possit suboriri seditio, per apostolica vobis scripta mandamus quatenus alter vestrum quem electus duxerit requirendum ei dum ad ecclesiam ingrediatur assistat ipsum a latere sinistro deportans. Cum autem supra litigium moveatur quod clerici Sancti Alexandri dicunt se sinistrum ipsius obtinere debere, alii quique proponant contrarium, sic rem providimus moderandam ut per aliquem nomine nostro locum de quo contenditur, teneat, et ita utrique partium indignandi malitia subtrahatur. De loco autem clericorum Sancti Vincentii nulla dubitatio vertitur quia dextram debent sine contradictione qualibet obtinere. Datum Ferrariae, III Idus Novembris, indictione sexta.
XIII.  Episcopum castellanum (Venetum) hortatur ut canonicis S. Salvatoris ecclesiam S. Bartholomaei concedat.  (Ferrariae, Nov. 11.[CORNELIUS,  Ecclesiae Venetae,  XIV, 114.]
Author: Gregorius VIII

GREGORIUS episcopus, servus servorum Dei, venerabili fratri episcopo castellano, salutem et apostolicam benedictionem.

Religiosis locis pacem et tranquillitatem prospicere, et jura sua integra conservare cura suscepti regiminis suggerit, et debitum postulat charitatis. Cum igitur inter dilectos filios . . . . . priorem et canonicos S. Salvatoris de Rivoalto, et plebanum S. Bartholomaei nonnunquam scandalum sit exortum, pro eo videlicet quod vicini praefatae ecclesiae S. Bartholomaei parochialia jura persolvunt, praedicti canonici jam pridem, ad te vel praedecessorem tuum litteras impetrarunt, ut ecclesiam ipsam salvis omnibus justitiis castellanae ecclesiae de episcopali munificentia obtinerent. Quod quia impletum usque modo non existat, nosque de tua devotione spem gerimus quod commodum ipsorum fratrum libenter, nobis etiam tacentibus, exsequereris, fraternitatem tuam hortamur in Domino, et mandamus quatenus praefatam ecclesiam S. Bartholomaei divino intuitu et pro reverentia beati Petri et nostra, praefatis canonicis pia liberalitate concedas post mortem plebani ejusdem ecclesiae pacifice possidendam salvis tibi et successoribus tuis jure pontificali, et aliis justitiis, quas inde consuevistis habere, ita quod idem canonici propter haec tibi possint devotiores existere, et pro te apud Dominum assiduis orationibus intercedant, et nos de divinis operibus teneamur gratias promereri. Datum Ferrariae, III Idus Novembris, indictione VI.
XV.  Ad universos episcopos  etc.  archidiaconos.   (Bononiae, Nov.) [MANSI,  Concil.,  XXIII, 418.]
Author: Gregorius VIII

GREGORIUS octavus, universis fratribus episcopis, et archidiaconis ad quos litterae istae pervenerint.

Vel ex dolo, vel ex malitia litigantium, vel ex defectu nostro credimus provenire, quod tanta negotiorum frequentia diebus singulis perurgemur, ut imbecillitate proprii corporis laborantes, minori etiam diligentia impediti, omnibus non possimus commode superesse, aut undique contradicentium clamores aut murmura sustinere. Hinc etiam evenit quod, negotiis minoribus occupati, majoribus intendere non valemus, prout necessitas ecclesiastica postularet, et quae diffiniri vel disponi per nos brevi tempore potuissent, exspectatione diutina plusquam oportet, multis pariter irruentibus producuntur. Quocirca per generalem epistolam remedium huic rei duximus providendum, ne multimodo impediamur incursu, vel sua injuriam patientibus possit justitia deperire. Eapropter universitati vestrae per apostolicam sanctionem praesentibus mandamus quatenus, si forte de modicis rebus, quae infra summam viginti marcarum subsistunt, in auditoriis vestris causa ventiletur, et alteruter litigantium delusorie putaverit appellandum, ejus appellatione contempta, infra fines vestrorum episcopatuum eos eligere judices, qui suspicione careant, compellatis: si tamen idonei ibi fuerint inventi, in quorum praesentia jurgium sopiatur: a quibus si qua partium crediderit appellandum, ad archiepiscopum sive primatem vocem appellationis emittat. Si vero tale negotium sit, quod summam contineat aliquatenus ampliorem infra fines vestrarum dioeceseon, si sponte noluerint, inviti non cogantur; cognitores tamen de vicinis episcopatibus aliquos eligere compellantur, juxta formam quam praemisimus, negotium tractaturos, in majoribus causis et obscurioribus articulis appellandi ad sedem apostolicam copia servata. Non enim videtur malitiae suspicione carere, quod plerique suos adversarios ad praesentiam nostram laborare compellunt. Caeterum, si qui litigantium a proximo festo Purificationis super causis, de quibus episcopus cujus jurisdictioni saltem is qui convenitur, non subjacet, non fuerit requisitus, vel judices clerici supradicto modo non fuerint electi, et litteras a nobis duxerint impetrandas, per quas examinatio jurgiorum vel diffinitio judicibus non ordinariis committatur, careant impetratis, et ad suorum audientiam judicum ordine debito negotia revertantur. Sic enim subterfugiis occurrere disceptationum volumus, ut dum eorum calliditatibus obviamus, eis alium ad justitiam aditum reseremus. Cum vero aliqui justam causam habuerint nostram praesentiam adeundi, litteras eis dimissorias non negetis, seriem negotii continentes. Hoc autem de factis ad nos appellationibus disponentes, super illis quae ad archiepiscopos vel primates fieri contigerit, antiquorum ordinem canonum non mutamus.
XVIII.  Ad Fridericum imperatorem.--Pacis consilia, et se in illum fovere, et probare quod eadem ipse nutriat, significat.   (Parmae, Nov. 29.) [MANSI  Concil.,  XXII, 533.]
Author: Gregorius VIII

GREGORIUS episcopus, servus servorum Dei, charissimo in Christo filio FRIDERICO illustri regi Romanorum imperatori, semper Augusto, salutem et apostolicam benedictionem.

Venientes ad nos imperialis magnificentiae nuntii, venerabilis frater noster O. Brandenburgensis episcopus et S. abbas Hersueldensis, qui ad antecessorem nostrum Urbanum fuerant destinati, honoraverunt nos praesentia corporali et decenti reverentia curaverunt et proposuerunt ea quae ad praedictum antecessorem nostrum ab imperiali excellentia receperat in mandatis. Et quidem nos valde gratum habuimus, quod sententiam illam imperiali animo fixam cognovimus esse qua dicitur: Persequimini pacem, et comprehendite eam. Arbitramur autem quod de hac re non sit apud nos multa opus instantia, cum hujus rei bonum semper habuimus desiderium, et nunc tanto amplius habemus, quanto magis hujus et loci necessitas, quem tenemus, et communis utilitas Christiana deposcit. Caeterum non est nobis visum idoneum, ut, antequam ad Ecclesiam de vocatione nostra imperiales apices pervenirent, aliquem deberemus habere tractatum, per quem indecenter et contra honestatem sacerdotalis officii, favorem imperialem appetere videamur. Speramus enim secundum animum quem jam tribuit nobis Dominus, quod taliter in veritate sua nos diriget, et, quae ad pacem sunt, faciet semper inquirere; ut nec magnitudo imperii, nec alii quoque reges ac principes Christiani occasionem justam ex nobis inveniant, quo minus devoti Deo minusque reverentes debeant Ecclesiae apparere. Cognoscimus siquidem insufficientiam nostram, et scimus non nisi per magnorum auxilium impositum onus utiliter portare, ac malis illis occurrere, quae hoc tempore in populo Christiano acciderunt. Imperiali ergo celsitudini Deus inspiravit, ut id, quod nuntiis ostendit et litteris, etiam per opera exsequatur, nec tam ex opinione colligat, quam ex opere, quod de nostra debeat excommunicatione sentire, quia Deo auctore taliter nos disposuimus habere, quod ex nostra culpa non debeat Ecclesia Dei in scandalo remanere. Datum Parmae, III Kal. Decembris, indictione VI.
XIX.  Ad Henricum imperatorem Romanorum electum.--Similis argumenti.   (Parmae, Nov. 29.) [  Ibid.  ]
Author: Gregorius VIII

GREGORIUS episcopus, servus servorum Dei, charissimo in Christo filio HENRICO, illustri regi, electo Romanorum imperatori, salutem et apostolicam benedictionem.

Laborantibus nobis in hoc mari magno et spatioso, et diversis cogitationum fluctibus agitatis, consolatio ex litteris regiis nobis accessit, dum ita regium animum ad Ecclesiae reverentiam didicimus inclinatum, ut non sine fructu laboraturos nos cum adjutorio Dei ad salutem populi Christiani aestimemus, si magnitudinis tuae favorem, sicut pro certo speramus, contigerit nos habere. Monemus igitur et exhortamur in Domino, quatenus erga matrem tuam Ecclesiam in bono, quo caepisti, proposito, perseveres, et gratum te Deo et ministris ejus per verba et opera studeas exhibere. Speramus enim quod in diebus ministrationis nostrae taliter circa celsitudinem regiam Rom., praestante Domino, se gerat Ecclesia, ut regia celsitudo honorem suum sibi gaudeat conservatum, et populus Christianus per contrarias voluntates eorum, quibus principaliter commissus est gubernandus, sperata non debeat utilitate frustrari. Nos sane multa et sublimia verba non solemus habere, nec volumus, sed a domino Deo requirimus, ut in veritate nos faciat et rectitudine ambulare, nec tam verborum foliis, quam pomorum fructibus mediocritatem nostram adornet. Noverit ad haec magnificentia regia, quod nuntii, quos misisti, taliter se gesserint, ut bene in eis magnificentia regia debeat complacere. Datum Parm., III die Kal. Decembris, indictione VI.
XX.  Ad F[olmarum] archiepiscopum Trevirensem.--De casu Orientalis Ecclesiae. Spernit dura consilia et censuras adversus principes et praesules objurgatque ideo Trevirensem archiepiscopum, quod justo acrior fuerit.   (Apud Forum Novum, Nov. 30.) [LUDEWIG,  Reliquiae manuscriptorum diplomatum,  t. II, p. 428.]
Author: Gregorius VIII
Date:  [non]

GREGORIUS episcopus, servus servorum Dei, venerabili fratri F. Trevirensi archiepiscopo, salutem et apostolicam benedictionem.

Propositum vincit affectus et supervenientes causae saepe compellunt mutare, quod firma dispositum fuerat voluntate. Nec locus ex hoc reprehensioni relinquitur, cum Salomon dicat: Omnia tempus habent, et est tempus loquendi et tempus tacendi. Ex hoc siquidem est quod Ecclesia Dei sua interdum variat, pro filiorum necessitate, instituta, et cohibet aut differt saepe vindictam, quam quieto et pacato tempore statuerat exercendam, juxta hoc quod Salomon dicit: Sapiens videns malum declinat, stultus transilit confidenter. Haec vero cautela, etiamsi altero tempore potuerit intermitti, hoc vero tempore tanto circumspectius est tenenda, quanto ex casu Orientalis Ecclesiae in majori turbatione videtur Christianus populus constitutus. Nec facile patet ex humana infirmitate successus, nisi ad hoc magnorum principum corda contigerit ex sancti Spiritus inspiratione moveri. Ex eo siquidem est, et ex aliis multis causis, quod nos corda sublimium principum et Ecclesiae defensorum, imperatoris videlicet et filii ejus, ad bonum volentes per humilitatem Ecclesiae provocare, in bona cum ipsis mansuetudine ducimus ambulandum, et non tam contra eos requirendum auxilium, quam divinum, si debitam, quod non credimus, Ecclesiae reverentiam decreverint subtrahendam. Proinde quod tua fraternitas a domino Urbano praedecessore nostro recedens et provinciae Trevirensis attingens durius, quam e re visum fuit, se coepit in episcopos et personas alias exercere, et cum in scandalum multos miserit, paucos ad se provocavit in gratiam, nos ex consueto sedis apostolicae moderamine providere volentes, ne in asperitate tua multorum a te facias animos alienos, et tandem ipsam etiam censuram ecclesiasticam, si servata non fuerit, contemptibilem reddas, litteris tibi praesentibus inhibemus ne ad excommunicationem vel depositionem personarum Trevirensis provinciae sine conscientia et licentia nostra procedas, sed ita in omnibus modestiam teneas, ut ex animositate aliqua vel indignatione praeterita Ecclesiae causam et tuam facias graviorem. Cum etenim non prorsus ignores quid nobis super negotio tuo visum fuerit a principio, bene, sicut credimus, tibi prospicies, si talem in omnibus exhibere te cures ut sinistram de te habere opinionem minime debeamus. Datum apud Forum Novum, II Kal. Decembr., indictione VI.
XXI.  Abbatis Tegernseensis privilegium, ab Ottone episcopo Frisingensi constitutum, corroborat.   (Apud Fornoum, Nov. 30.) [  Monumenta Boica,  VI, 192.]
Author: Gregorius VIII

GREGORIUS episcopus, servus servorum Dei, dilecto filio Tegrinsensi abbati, salutem et apostolicam benedictionem.

Justis petentium desideriis dignum est nos facilem praebere consensum, et vota quae a rationis tramite non discordant effectu prosequente complere. Eapropter, dilecti in Domino fili, tuis justis postulationibus grato concurrentes assensu, privilegium, quod venerabilis frater noster Frisingensis episcopus super quodam monasterio in fundo Ecclesiae tuae et in sua dioecesi constituto, pia consideratione inductus coenobio tuo concessit, sicut canonice factum est et usque ad haec tempora pacifice observatum, tibi et Ecclesiae tuae auctoritate apostolica confirmamus, et praesentis scripti patrocinio communimus. Nulli ergo omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum apud Fornoum, II Kalendas Decembris, Indictione VI.
XXII.  Universis Christi fidelibus.   (Oct.-Dec.) [MANSI,  Concil.  XXII, 535.]
Author: Gregorius VIII

Ex administrationis etc. ; mandamus quatenus creditores ipsos ad juramenta super usuris solvendis praestita relaxanda, sublatis contra et ap. obstaculis, districtionis ecclesiasticae severitate cogatis.


Notes: (Quoniam igitur creditores
ad usuras sibi solvendas in manifestum periculum
animarum juramento debitores adstringunt;
nos eorum saluti volentes, juxta debitum officii
nostri, prospicere, et nequam gravamen a debitoribus
removere, et ab illis praecipue qui se, vel
auxilium dederint ad succursum terrae Jerosolymorum
parandum unius viri)
XXIII.  Universis episcopis.   (Oct.-Dec.) [  Ibid.  ]
Author: Gregorius VIII
Date:  [ f. humanis]

Statuimus ut clerici clausa deferant indumenta, cappis, sive mantellis rubeis aut viridibus non utantur, nec zendatum, vel aliud sericum pannum eis apponant, annulos non portent in manibus, nisi episcopus fuerit, qui habeat hoc ex officio. Coronam et tonsuram habeant congruentem; ludos alearum, et taxillorum prorsus, et venatoriam occupationem evitent, et se in officiis ecclesiasticis, et aliis hominis studiis exerceant competenter. Si quis autem contra hoc venire praesumpserit, per episcopum suum, remoto ap. obstaculo, corrigatur; et immunitatis illius interim fiat extorris, quae pro tutela clericorum, et coercenda violentia laicorum noscitur instituta. Viri quoque incisas vestes ab inferiori non habeant, et mulieres vestibus sumptuatis, et proprii corporis longitudinem excedentibus amodo non utantur; sed in habitu honesto et moderato incedant, qui nec lasciviam notet, nec jactantiam vanitatis ostendat. Quisquis vero vir, sive mulier talia fecerit amodo indumenta, et a communione Dominici corporis, donec se corrigat, reddatur extraneus, et ecclesiasticis non sinatur officiis interesse; graviorem quoque poenam per sacerdotis officium subiturus, si nec sic levitatem suam curaverit emendare.
XXV.  Abbati et archiepiscopo Nonantulan.   (Circa Dec.) [MANSI,  Concil.,  XXII, 535.]
Author: Gregorius VIII

Meminimus vobis olim pro pagano clerico vestro litteris apostolicis mandavisse, ut praebendam, quam ei subtraxeratis, ex occasione matrimonii, quod cum quadam muliere contraxisse dicebatur, restituere deberetis: vos pro litteris nostris illud facere non curastis, asserentes inde scandalum inter alios generari. Attendentes itaque ne praedictus clericus, beneficii ecclesiastici auxilio destitutus, ad turpia, et saecularia lucra sectanda redire cogatur; cum multi concubinarii et adulteri de bonis Ecclesiae sustententur, et in talibus sit ordinibus constitutus, in quibus legitime conjugatum a beneficio ecclesiastico sacri canones repellunt, discretionem vestram rogamus attentius, ac per apostolicam sedem mandamus quatenus ei beneficium percipiendum, unde sustentari valeat, extra fratrum consortia conferatis.
XXVI.  Canonicorum Ecclesiae Januensis possessiones et privilegia confirmat  
           (fragmentum. )   (Pisis, Dec. 11.) [UGHELLI,  Italia sacra,  IV, 875.]
Author: Gregorius VIII

Datum Pisis per manum Moysis Lateranensis vicem agentis cancellarii, III Idus Decembris, ind. VI, Incarn. Dom. anno 1187, pontificatus vero D. Gregorii papae VIII anno I. Ego Gregorius, catholicae Eccles. episcopus, subsc. Ego Paulus, Praenestinus episc. subsc. Ego Theobaldus, Ostiensis et Velletren. episc. ss. Ego Laborans, presb. card. S. Mariae trans Tiberim tit. Calixti, subsc. Ego Melior, presb. card. SS. Joannis et Pauli tit. Pamachii, subsc. Ego Jacobus, diac. card. S. Mariae in Cosmedin ss. Ego Gratianus, SS. Cosmae et Damiani diac. card. subsc. Ego Octavianus, SS. Sergii et Bacchi diac. card. ss. Ego Petrus, S. Nicolai in carcere Tullian. diac. card. subsc. Ego Rodulphus, S. Gregorii ad Velum Aureum diac. card. subsc.